馬耳他語

馬耳他語（馬耳他語：Malti；英文：Maltese；意大利文：lingua maltese）是马耳他嗰官方語言之一（另外一個是英語），屬於亞非語系閃米特語族，估計至少有40萬母語使用者。馬耳他語本身是阿拉伯語嗰一種方言（西元9世紀末到11世紀末馬耳他島是阿拉伯人嗰領地），必過乃歇渠搭另外各種阿拉伯語方言差異明顯，應當要算一門獨立嗰語言哉。從中世紀後期開始，馬耳他語陸續吸收仔蠻多嗰西西里語、意大利語、英語詞彙（語法上無沒受多少影響），再加上一些語音變化，就變成功仔現在嗰馬耳他語了。頂早嗰馬耳他語嗰文獻資料來自15世紀後期，弗過渠要到19世紀纔仔好算文學語言。乃歇馬耳他語是用拉丁字母來寫個，一塌刮子有30個字母，用法搭英文、意大利文也弗大一樣，譬如渠用<ħ>表示咽擦音/ħ/，又用<q>表示/ʔ/（相當於多數吳語方言裡頭嗰入聲韻尾）。馬耳他嗰城市裡頭英語嗰普及率邪氣高，也有蠻多學堂會再教一門歐洲語言（一般是意大利語，也有一些教法語或者德語個），必過勒鄉下頭外語還沒寔梗普及。

參考資料

Price, Glanville (ed.). Encyclopedia of the Languages of Europe. Oxford (UK): Blackwell Publishers Ltd., 1998.
Encyclopaedia Britannica: Maltese Language.
Wikipedia: Maltese language（英文）& Maltais（法文）。